Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) i članka 60. Statuta OŠ Dr.Branimira Markovića , Školski odbor OŠ Dr. Branimira Markovića na sjednici održanoj 04.02.2019. godine donio je

**P R A V I L N I K**

 **O NAČINU I POSTUPKU ZAPOŠLJAVANJA**

 **U OŠ DR.BRANIMIRA MARKOVIĆA**

***Predmet pravilnika***

Članak 1.

Ovim se Pravilnikom o načinu i postupku zapošljavanja (u daljnjem tekstu: Pravilnik) u OŠ Dr.Branimira Markovića (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputio ured državne uprave, imenovanje povjerenstva za vrednovanje kandidata i djelokrug rada povjerenstva te dostava izvješća ravnatelju Škole o provedenom postupku.

Članak 2.

Odredbe ovog Pravilnika ne primjenjuju se u postupku imenovanja ravnatelja i zapošljavanju pomoćnika u nastavi.

Ovaj Pravilnik ne primjenjuje se u slučajevima zasnivanja radnog odnosa bez natječaja u sljedećim slučajevima:

* na određeno vrijeme, kada obavljanje poslova ne trpi odgodu, do zasnivanja radnog odnosa na temelju natječaja ili drugi propisan način, ali ne dulje od 60 dana.
* do punog radnog vremena, s radnikom koji u školskoj ustanovi ima zasnovan radni odnos na neodređeno nepuno radno vrijeme,
* na temelju sporazuma školskih ustanova u kojima su radnici u radnom odnosu na neodređeno vrijeme ako žele zamijeniti mjesto rada zbog udaljenosti mjesta rada od mjesta stanovanja,
* s osobom koja se zapošljava na radnom mjestu vjeroučitelja,
* u drugim slučajevima kada po posebnim propisima nije potrebno provoditi javni natječaj.

 ***Rodna jednakost***

Članak 3.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

***Zasnivanje radnog odnosa u Školi***

Članak 4.

Radni odnos u Školi zasniva se ugovorom o radu na temelju prethodno raspisanog natječaja. Natječaj raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima. Ravnatelj škole raspisuje javni natječaj tek, kada po upućenoj prijavi potrebe za zaposlenikom, dobije od Ureda državne uprave (u daljnjem tekstu: Ured), pisanu obavijest da u evidenciji nema odgovarajuće osobe.

Ukoliko se radi o zapošljavanju za koje je sukladno Odluci o zabrani novog zapošljavanja službenika i namještenika u javnim službama, potrebna pisana suglasnost nadležnog Ministarstva, natječaj se raspisuje nakon primitka potrebne suglasnosti.

Ravnatelj može odlukom poništiti raspisani natječajako je objavljen suprotno važećim propisima ili zbog drugih opravdanih razloga. Odluku o poništenju natječaja donosi ravnatelj. Poništenje natječaja objavljuje se na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj ploči.

Pravila postupanja, odnosno redoslijed aktivnosti s njihovim izvršiteljima koje je potrebno poduzeti kako bi se u školskoj ustanovi provelo zapošljavanje za propisani način su:

|  |  |  |  |
| --- | --- | --- | --- |
| R.br. | Aktivnost | Nositelj aktivnosti | Rok izvršenja aktivnosti |
| 1. | podnošenje zahtjeva za odobrenjem radnog mjesta nadležnom ministarstvu | tajnica, ravnatelj | dva radna dana |
| 2. | prijava potrebe za radnikom nadležnom Uredu državne uprave | tajnica | dva radna dana |
| 3. | objava natječaja na mrežnim stranicama i oglasnoj ploči Škole, mrežnoj stranici i oglasnoj ploči HZZ-a | tajnica, ravnatelj | dva radna dana |
| 4. | vrednovanje kandidata | povjerenstvo | dvadeset radnih dana |
| 5. | odabir kandidata | ravnatelj, školski odbor | pet radnih dana |
| 6. | sklapanje ugovora o radu s odabranim kandidatom | ravnatelj, školski odbor | dva radna dana |

 ***Objava i sadržaj natječaja***

 Članak 5.

Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Škole i oglasnoj ploči Škole.

Rok za podnošenje prijava kandidata za javni natječaj ne može biti kraći od 8 dana i teče od dana objave natječaja na način iz stavka 1. ovog članka, pri čemu dan objave ne ulazi u računanje roka već se rok od 8 dana računa od prvog dana poslije dana objave natječaja pa do zadnjeg dana roka.

Ukoliko natječaj nije istodobno objavljen na mrežnoj stranici i oglasnoj ploči Hrvatskog zavoda za zapošljavanje i mrežnoj stranici i oglasnoj ploči Škole, rok za podnošenje prijava na natječaj istječe protekom roka u natječaju koji je posljednji objavljen.

Natječaj mora sadržavati:

1. ime i sjedište Škole,

2. mjesto rada i naziv radnog mjesta za koje se raspisuje natječaj,

3. vrijeme na koje se sklapa ugovor o radu,

4. broj izvršitelja,

5. naznaku tjednog radnog vremena,

6. opće i posebne uvjete (prema članku 105. Zakona o odgoju i obrazovanju u osnovnoj i srednjoj školi) za radno mjesto za koje se raspisuje natječaj ili naznaku uvjeta po posebnim propisima,

7. naznaku probnog rada ako se ugovara,

8. obvezu vrednovanja kandidata,

9. rok za podnošenje prijava na natječaj koji ne može biti kraći od 8 dana (koji može biti određen datumski od-do),

11.naznaku da se na natječaj mogu javiti ravnopravno osobe muškog i ženskog spola,

12. naznaku da kandidati prijavom na natječaj daju privolu za obradu osobnih podataka navedenih u svim dostavljenim prilozima odnosno ispravama za potrebe provedbe natječajnog postupka.

U natječaju se obvezno navodi da se uz vlastoručno potpisanu prijavu na natječaj prilažu: životopis, dokaz o ispunjavanju uvjeta (preslika diplome ili drugi dokument kao dokaz o završenom obrazovanju), uvjerenje o nekažnjavanju ne starije od 6 mjeseci od dana raspisivanja natječaja, elektronički zapis ili potvrdu o podacima evidentiranim u Hrvatskom zavodu za mirovinsko osiguranje ne starije od 6 mjeseci od dana raspisivanja natječaja.

Svi dokumenti iz ovog članka prilažu se u neovjerenoj preslici a izvornici se predočuju prije sklapanja ugovora s odabranim kandidatom.

U natječaju se obavezno navodi da je kandidat koji ostvaruje prednost pri zapošljavanju prema posebnim propisima dužan u prijavi na natječaj pozvati se na to pravo i priložiti odgovarajuće dokaze sukladno posebnim propisima.

Natječaj mora sadržavati napomenu da osobe koje ostvaruju pravo prednosti pri zapošljavanju po Zakonu o pravima hrvatskih branitelja iz domovinskog rata i članovima njihovih obitelji moraju sukladno članku 103. navedenog zakona dostaviti posebne dokaze kojima ostvaruju prednost pri zapošljavanju, te je u natječaju potrebno navesti poveznicu na Internet stranicu ministarstva nadležnog za branitelje gdje je dostupan popis dokumenata.

Članak 6.

Osobe koje imaju prednost pri zapošljavanju u odnosu na ostale kandidate, ostvaruju prednost pri zapošljavanju samo ako ispunjavaju sve uvjete iz natječaja.

Članak 7.

Natječaj mora sadržavati naznaku da se prijave na natječaj s potrebnom dokumentacijom dostavljaju putem pošte na adresu škole: OŠ Dr.Branimira Markovića 51 314 Ravna Gora, Ivana Mažuranića 22, s naznakom „ za natječaj“, ili neposrednom dostavom u tajništvo škole, te da se nepravodobne i nepotpune prijave neće razmatrati.

Kandidati koji su podnijeli nepravodobnu ili nepotpunu prijavu, ne smatraju se kandidatima na natječaju, te se o tome neće obavještavati.

Članak 8.

U natječaju se navodi, da će kandidati biti obavješteni o rezultatima natječaja na isti način i u istom roku.

**Povjerenstvo za vrednovanje kandidata**

 Članak 9.

Područja provjere, pravne i druge izvore za pripremu kandidata za vrednovanje priprema Povjerenstvo za vrednovanje kandidata.

Povjerenstvo utvrđuje vrijeme i mjesto vrednovanja kandidata, te objavljuje na web stranici Škole obavijest i upute kandidata o područjima provjere, o vremenu i mjestu gdje se vrednovanje održava.

Rok za objavu vremena i mjesta održavanja vrednovanja je najmanje tri dana prije dana određenog za vrednovanje.

 Članak 10.

Povjerenstvo za vrednovanje kandidata prijavljenih na natječaj i kandidata koje je u Školu uputio ured državne uprave (u daljnjem tekstu: Povjerenstvo) imenuje odlukom ravnatelj Škole koji ujedno vrši neposredni nadzor nad radom Povjerenstva.

Povjerenstvo ima tri člana.

Članove povjerenstva imenuje ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja. Ako u školi ne postoji radnik potrebnog obrazovanja i stručnog znanja uzima se vanjski član koji posjeduje potrebno obrazovanje i stručno znanje.

Članove Povjerenstva ravnatelj može imenovati kao stalne članove za tekuću školsku godinu ili ih imenovati za svaki natječaj, najkasnije do isteka roka za podnošenje prijava na natječaj.

Član povjerenstva ne može biti osoba koja je s kandidatom u srodstvu.

Povjerenstvo obavlja slijedeće poslove:

* utvrđuje koje su prijave na natječaj pravodobne i potpune,
* utvrđuje listu kandidata prijavljenih na natječaj odnosno kandidata koje je u Školu uputio ured državne uprave koji ispunjavaju formalne uvjete iz natječaja za pravodobne i potpune prijave i kandidate s te liste upućuje na vrednovanje.
* utvrđuje sadržaj vrednovanja (područja provjere, pravne i druge izvore za pripremu kandidata ),
* objavljuje na web stranici Škole područja provjere za pripremu kandidata za vrednovanje, vrijeme i mjesto održavanja vrednovanja,
* provodi vrednovanje kandidata,
* utvrđuje rang –listu kandidata na temelju rezultata provedenog vrednovanja,
* ravnatelju Škole dostavlja izvješće o provedenom postupku i rang-listu kandidata.

***Procjena i vrednovanje kandidata***

 Članak 11.

Postupak vrednovanja kandidata jednako se odnosi i primjenjuje u slučaju zapošljavanja putem natječaja, kao i zapošljavanja posredovanjem Ureda.

Vrednovanje kandidata Povjerenstvo utvrđuje putem usmenog razgovora (intervjua).

Područja iz kojih se obavlja provjera kandidata u pravilu su:

1. za odgojno-obrazovne radnike:

 - intelektualno-kognitivne i psihološke sposobnosti

 - informatička pismenost

 - stručno-pedagoške i metodičke kompetencije

 - praktično odrađivanje dijela ili cijelog oglednog nastavnog sata

 2. za tajnika

 - intelektualno-kognitivne i psihološke sposobnosti

 - informatička pismenost

 - propisi i primjena propisa za tajnika

 - poznavanje rada u REGZAP i riznici

3. za voditelja računovodstva

 - intelektualno-kognitivne i psihološke sposobnosti

 - informatička pismenost

 - poznavanje rada u programu: COP, riznica

4. pomoćno-tehnički radnici se u pravilu testiraju određivanjem obavljanja određenog posla iz djelokruga rada

Škola je obvezna kandidatu koji je osoba s invaliditetom prilikom provedbe vrednovanja osigurati odgovarajuću razumnu prilagodbu.

Vrednovanju mogu pristupiti kandidati s liste kandidata iz članka 10. stavka 6. ovog Pravilnika.

Kandidat koji nije pristupio vrednovanju ne smatra se kandidatom.

Ako se na natječaj prijavi samo jedan kandidat, prema Odluci ravnatelja ne mora se provesti vrednovanje.

Vrednovanje kandidata sastoji od usmenog razgovora sa kandidatom i vrednuje se bodovima. Povjerenstvo u razgovoru s kandidatom utvrđuje znanja, sposobnosti, interese, motivaciju kandidata za rad u školi.

Svaki član Povjerenstva vrednuje rezultat usmenog razgovora bodovima od 0 do 10. Smatra se da je kandidat zadovoljio na usmenom razgovoru ako je ostvario najmanje 50% bodova od ukupnog broja bodova svih članova Povjerenstva.

 ***Rang-lista i izvješće o provedenom postupku***

Članak 12.

Nakon provedenog vrednovanja Povjerenstvo utvrđuje rang-listu kandidata prema ukupnom broju bodova ostvarenih na usmenom razgovoru.

Povjerenstvo dostavlja ravnatelju Škole izvješće o provedenom postupku, koje potpisuje svaki član Povjerenstva. Uz izvješće se prilaže rang-lista kandidata.

Na temelju dostavljene rang-liste kandidata ravnatelj odlučuje o kandidatu za kojeg će zatražiti prethodnu suglasnost Školskog odbora za zasnivanje radnog odnosa.

Odluku iz stavka 3. ovog članka ravnatelj donosi između tri najbolje rangirana kandidata prema broju bodova, odnosno svih kandidata koji imaju tri najbolje bodovana rezultata.

Kandidati imaju pravo uvida u natječajnu dokumentaciju i rezultate vrednovanja, te vrednovanja izabranog kandidata s kojim je sklopljen ugovor o radu, a sve u skladu s propisima koji reguliraju područje zaštite osobnih podataka.

Članak 13.

Iznimno, od članka 12. ovoga Pravilnika ako jedan od kandidata ostvaruje pravo prednosti pri zapošljavanju prema posebnim propisima i najbolje je rangirani kandidat odnosno ima isti najveći broj bodova kao i drugi kandidati, ravnatelj je obvezan za toga kandidata zatražiti prethodnu suglasnost Školskog odbora za zasnivanje radnog odnosa.

Ako dva najbolje rangirana kandidata ostvaruju pravo prednosti pri zapošljavanju prema posebnim propisima ravnatelj odlučuje za kojega će kandidata zatražiti prethodnu suglasnost Školskog odbora za zasnivanje radnog odnosa.

Članak 14.

Sve kandidate izvješćuje se u skladu s odredbama Temeljnog kolektivnog ugovora za službenike i namještenike u javnim službama, na isti način i u istom roku koji je naveden u natječaju.

Svim kandidatima mora biti dostupan odnosno dostavljen isti tekst obavijesti o rezultatima natječaja.

Kandidate se u pravilu izvješćuje putem mrežnih stranica Škole što se navodi u natječaju.

PRIJELAZNE I ZAVRŠNE ODREDBE

Odredbe Pravilnika kojeg donosi ministar na temelju članaka 107. stavka 8. Zakona, a koje bi se odnosile na neko od područja propisanih ovim Pravilnikom neposredno će se primijeniti, do usklađenja ovoga Pravilnika.

Članak 15.

Ovaj Pravilnik može se mijenjati i dopunjavati samo prema postupku i na način na koji je i donesen.

Članak 16.

Ovaj Pravilnik stupa na snagu danom objave na oglasnoj ploči Škole, te se objavljuje na Internet stranici Škole.

KLASA: 011-03/19-01/02

URBROJ:2112-39-7-19-01

04. veljače 2019.

 Predsjednik školskog odbora:

 Branka Padavić

 \_\_\_\_\_\_\_\_\_\_\_\_\_\_\_\_\_

Pravilnik je objavljen na oglasnoj ploči Škole i mrežnoj stranici Škole dana 04.02.2019.

Ravnateljica Škole:

 Mr.sc.Nataša Možgon Kauzlarić

Ured državne uprave PGŽ dao je suglasnost na Pravilnik o načinu zapošljavanja dana 12.02.2019. klasa:602-02/19-01/44, urbroj: 2170-03-03/1-19-2.